การเดินทาง ขับมาทางเส้นบรมราชชนนี ออกมาทางนครปฐม เลยพุทธมณฑลสาย 4 ให้กลับรถโดยใช้สะพานเกือกม้าก่อนถึงเซ็นทรัลศาลายา เลยโชว์รูมโตโยต้าไปเล็กน้อย ร้านอยู่ทางซ้ายมือ
เมนูที่นี่เป็นแผ่นโต ๆ 2 หน้า พวกเราเน้นเมนูแนะนำ เพราะน่าจะเป็นเมนูที่ขายดี มีของสดเตรียมไว้แล้ว
จานแรก หมึกแดดเดียว จานนี้อร่อยมาก หมึกเนื้อเหนียวนุ่มกำลังดี ทอดมากรอบ ๆ ดี
ปลาเค้าทอดน้ำปลา มาจานโต จานนี้อร่อยดี ปลาสด ทอดมากรอบกำลังดีด้วย รสกลมกล่อม ไม่เค็ม สูสีกับที่เพิ่งไปกินที่เมืองกาญจน์มาเลย
แกงป่าลูกชิ้นปลากราย ลูกชิ้นมาเยอะเลย เหนียวนุ่ม รสชาติแกงป่าจัดจ้าน (เวลาสั่งอาหารร้านนี้ถ้ากินเผ็ดมากไม่ได้ต้องบอกแม่ครัวก่อนนะครับ แต่จริง ๆ เขาก็จะถามเราก่อนด้วย) แกงป่าที่นี่เผ็ดดี และยังใส่กล้วยด้วย แปลก แต่อร่อย
จานต่อไป สะตอผัดกะปิกุ้ง จานนี้ก็อร่อยมาก เผ็ดจัดจ้าน สะตอกรอบหวาน กุ้งสับให้มาเยอะพอสมควร รสชาติของกะปิก็กำลังดี 
ไข่ซาลาเปา มาเป็นลูกกลมรี ดูแล้วคนเมืองกาญจน์จะเก่งทำไข่เจียว ไม่เลี่ยนหรืออมน้ำมันเลย กรอบนอกนุ่มในแท้ ๆ
ยำไหลบัว จานนี้ก็อร่อย คุณแม่ชอบไหลบัวเจ้านี้เป็นพิเศษ เพราะกรอบ ไม่เหนียว กุ้งสดใช้ได้ ได้มา 3 ตัว 
ปีกไก่ทอดเกลือ จานนี้ผมชอบมาก ทอดไก่ได้เก่ง หนังกรอบ ไม่อมน้ำมัน เค็มนิด ๆ 
เนื่องจากคุณแม่ชอบไหลบัวมาก พวกเราเลยสั่ง แกงส้มไหลบัว อีกที่ ชามนี้ผมว่ารสกลมกล่อมดี อร่อย ซดตบท้ายได้ดี

โดยสรุป (ความเห็นส่วนตัว กรุณาอย่าใช้อ้างอิง)
รสชาติ ... เป็นร้านที่ทำอาหารไทยได้อร่อย ยกให้เป็นร้านในดวงใจ 
ความสะอาด ... ร้านสะอาดสะอ้านดี
บรรยากาศ ... ร้านนั่งสบาย
บริการ ... ธรรมดา
ราคา ... เทียบกับคุณภาพวัตถุดิบที่ดี และความพิถีพิถันในการปรุง (จะเห็นว่าแต่ละจานมีความซับซ้อนของเครื่องปรุงพอสมควร) ก็ถือว่าคุ้มค่า แต่มีอาหารบางรายการที่อาจจะแพงไปนิด เช่น ข้าว (เป็นข้าวธรรมดา 1 ถ้วย จานละ 15 บาท) และหมึกแดดเดียว (ราคา 200 บาท) 
ที่จอดรถ ... จอดได้สบาย ๆ ทั้งหน้าร้านและที่จอดด้านหลัง
